**መሪሒነት ክልል ትግራይ ብፍርዲ ዝተበየነ ጉዳይ ባድመ ከረክቡ ኣለዎም፡**

 ህወሓት ብውሳኔ ኣልጀርስ ተቐይዳ ኣብ ተግባር ከተውዕሎ ትብገስ ኣይትመስልን ዘላ። ኣብ ተጎቢጡ ዘሎ መሬት ኤርትራ ብፍላይ ኣብ **ባድመ** ዝነብሩ ዘለዉ ተጋሩ ዘርእዩዎ ዘለዉ ምሕንጋድ ጸረ ሕጊ ኣብ ርእሲ ምዃኑ መሪሕነት ክልል ትግራይ ተሻድኖም ከም ዘላ ዝሕብር እዩ። እዚ ተጋሩ ተቐማጦ **ባድመ** በብእዋኑ ዘስምዕዎ ዘለዉ ሕጊ በተኽ ዝኾነ እምብይታ ንስለ ሰላም ክንብል ብትዕግስቲ እንተተጸበና ስዉኣት ከምዘይከፈልናሉ ኮይኑ ይስምዕዖም ኣሎ። ዝተዋህበ ብይን ቁኑዕ መንገዲ ሰላም ኮይኑ ካብ ሜሬት ኤርትራ (**ባድመ**) ምውጻእ ምዃኑ ንህዝባ ካብ ምርዳእ ምቑጣባ ኲናት ምጽሕታር እዩ። ህዝቢ ኤርትራ ብሕጊ ዝምእዘዝ ህዝቢ ስለ ዝኾነ ብዓቕሊ እንተተጸበየ ዓቕሚ ዘይብሉ ጌርካ ምሕሳብ ሳዕበኑ ኣዝዩ ሃሳዪ ክኸውን ከም ዝኽእል ተጋሩ ክግንዘቡዎ ይግባእ። ሬሳኦም ዘዝወደቖ ናትናዩ ምባል መሬት ዘውህብ እንተኾይኑ ሰማእታት ኤርትራ ንራህዋ ትግራዎት ክብሉ ኣብ ፈቖዶ መሬት ኢትዮጵያ ተቐቢሮም ኣለዉ።

 ወያኔ ደናቁር (ስዩም መስፍን) ነቲ ዝተዋህበ ብይን ብጉቡእ ኣንቢብካ ናይ ምርዳእ ዓቕሚ ስለ ዘይነበራ **ባድመ** ናባና ተፈሪዳ ኢላ ንህዝቢ ኢትዮጵያ ብፍላይ ንህዝቢ ትግራይ ሓሶት ስለ ዘስነቐቶ፡ ከም ከብቲ ከብኪባ ኣብኡ ከም ዝሰፍር ስለ ዝገበረቶን ኣይንወጽእን ምባል መገንገዲ ጥዕና ኣይኮነን። እታ ብሓሶት ዘታለለት ጃንዳ እያ ተሓታቲት። ኣብ ዘይ ሜረትካ ከም ድላይካ ምዕንዳር ወይ ኣሻፈረኝ ምባል ግን ከም ጎረባብቲ ብሰናይ ምንባር ዝሃሲ ስለ ዝኾነ ኣስፊሕካ ምሕሳብ የድሊ። ሕጊ ምስ ዘይክበር ንሕጊ ዘኽብር ሕጊ ከም ዘሎ ዘይምዝንጋዕ። ህወሓት ብዓሰርተ ኣጻብዕታ ዝፈረመትሉ ውዕል ኣልጀርስ ሕጂ ተመሊሳ ኣሉ ክትብል እንተፈተነት ህዝባ ዳግም ንምትላል እንተ ዘይኮይኑ ጽባሕ ንጉሆ ሓንጊዱ ኣብ ባድመ ዝቕመጥ ትግራዋይ ኣይክህሉን እዩ። ኣብ ክንዲ ንዝገደደን ዝነውሔን ቅርሕቲ ክትተክል ምሕሳብ ፍርዲ ተኸቢሩ ድልዱል ጉርብትና ምህናጽ ዝበለጸ ምዃኑን ኣብ ተግባር ምውዓሉን ዝመስሉዎ ነገር የለን።

ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር